Nuwe selfoontoepassing beskikbaar vir boere se veiligheid - ProAgri
by Benine Ackermann 9th April 2018, 4:35 pm 449 Views Comments Off on Nuwe selfoontoepassing beskikbaar vir boere se veiligheid
Vrystaat Landbou (VL) het onlangs 'n nuwe veiligheidstoepassing met die naam Die Plaaswag aan sy lede, boere en die publiek bekend gestel.
Volgens Gerhard Kriel, hoof uitvoerende beampte van VL, werk die toepassing of toep, waarvan VL 'n vennoot is, met 'n paniekknoppie en sal dit boere en die publiek se veiligheid verbeter. Dit is deur 'n tegnologiemaatskappy, Piri ontwikkel en kos slegs R24,99 per maand, waarvan VL ook 'n persentasie kry.
Kriel sê die toepassing is egter nie net vir boere van waarde nie. Enige lid van die publiek kan dit aflaai en dit kan ook in stede en dorpe gebruik word. Dit kan boonop ook eers vir 'n proeftydperk afgelaai word.
Volgens Buys word die toep aan 'n beheerkamer gekoppel. 'n Alarm, wat vooraf aan 25 nommers in 'n struktuur soos 'n landbouvereniging gekoppel word, word op jou selfoon geaktiveer. Dit gee aan die betrokke mense ook die GPS koördinate van die geaktiveerde alarm en kortste roete na die persoon in nood.
"Verder maak dit ook voorsiening vir die laai van misdaadvoorvalle op landbougrond en kan jy ook versoek om in 'n sekere radius, byvoorbeeld van 10-200 km, al die ander misdade in jou omgewing waar te neem," sê Buys.